สรุปภาวะตลาดต่างประเทศ ประจำวันที่ 9 มิ.ย. 2563
สรุปภาวะตลาดต่างประเทศ ประจำวันที่ 9 มิ.ย. 2563
10 มิ.ย. 2563

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (9 มิ.ย.) เนื่องจากนักลงทุนเทขายทำกำไรหลังจากดาวโจนส์พุ่งขึ้นติดต่อกัน 6 วันทำการ อย่างไรก็ดี ดัชนี Nasdaq ยังคงปิดที่ระดับสูงสุดเป็นประวัติการณ์ โดยได้ปัจจัยหนุนจากแรงซื้อหุ้นกลุ่มเทคโนโลยี ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) ซึ่งจะมีการแถลงในวันพุธตามเวลาสหรัฐ หรือในช่วงเช้าตรู่ของวันพฤหัสบดีตามเวลาไทย
ดัชนีเฉลี่ยอุตสาหกรรมดาวโจนส์ปิดที่ 27,272.30 จุด ลดลง 300.14 จุด หรือ -1.09% ขณะที่ดัชนี S&amp;P500 ปิดที่ 3,207.18 จุด ลดลง 25.21 จุด หรือ -0.78% ส่วนดัชนี Nasdaq ปิดที่ 9,953.75 จุด เพิ่มขึ้น 29.01 จุด หรือ +0.29%
 
ตลาดหุ้นยุโรปปิดปรับตัวลงเมื่อคืนนี้ (9 มิ.ย.) เนื่องจากนักลงทุนเทขายหุ้นที่ปรับตัวตามภาวะเศรษฐกิจออกมาเพื่อทำกำไร หลังจากที่ราคาหุ้นดังกล่าวทะยานขึ้นในช่วงที่ผ่านมาจากความหวังเกี่ยวกับการฟื้นตัวของเศรษฐกิจจากผลกระทบของโรคโควิด-19 และนักลงทุนหันไปให้ความสนใจกับผลการประชุมกำหนดนโยบายของธนาคารกลางสหรัฐ (เฟด) ในวันอังคารและพุธนี้
ดัชนี Stoxx Europe 600 ลดลง 1.22% ปิดที่ 369.54 จุด
ดัชนี CAC-40 ตลาดหุ้นฝรั่งเศสปิดที่ 5,095.11 จุด ลดลง 80.40 จุด หรือ -1.55%, ดัชนี DAX ตลาดหุ้นเยอรมนีปิดที่ 12,617.99 จุด ลดลง 201.60 จุด หรือ -1.57% และดัชนี FTSE 100 ตลาดหุ้นลอนดอนปิดที่ 6,335.72 จุด ลดลง 136.87 จุด หรือ -2.11%
 
ตลาดหุ้นลอนดอนปิดปรับตัวลงเมื่อคืนนี้ (9 มิ.ย.) โดยแรงขายหุ้นธนาคารเอชเอสบีซี (HSBC) และหุ้นบริติช อเมริกัน โทแบคโค (BAT) ถ่วงตลาดลงมากที่สุด ขณะที่นักลงทุนบางส่วนชะลอการเข้าซื้อหุ้นเพื่อรอดูผลการประชุมของธนาคารกลางสหรัฐ (เฟด) ในวันพุธนี้
ดัชนี FTSE 100 ตลาดหุ้นลอนดอนปิดที่ 6,335.72 จุด ร่วงลง 136.87 จุด หรือ -2.11%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (9 มิ.ย.) โดยได้ปัจจัยหนุนจากการคาดการณ์ที่ว่า ความต้องการใช้น้ำมันจะฟื้นตัวขึ้น ซึ่งจะช่วยให้ตลาดน้ำมันมีความสมดุล นอกจากนี้ นักลงทุนยังคงมีมุมมองบวกต่อการที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ได้ตัดสินใจขยายเวลาปรับลดกำลังการผลิตน้ำมัน แม้ว่าซาอุดีอาระเบีย คูเวต และสหรัฐอาหรับเอมิเรตส์ ประกาศยุติการสมัครใจปรับลดกำลังการผลิตมากกว่าที่ระบุไว้ในข้อตกลง
สัญญาน้ำมันดิบ WTI ส่งมอบเดือนก.ค. เพิ่มขึ้น 75 เซนต์ หรือ 2% ปิดที่ 38.94 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. เพิ่มขึ้น 38 เซนต์ หรือ 0.9% ปิดที่ 41.18 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (9 มิ.ย.) โดยได้แรงหนุนจากคำสั่งซื้อสินทรัพย์ปลอดภัย หลังจากตลาดหุ้นทั่วโลกร่วงลงเนื่องจากแรงขายทำกำไร  นอกจากนี้ ข้อมูลเศรษฐกิจที่อ่อนแอของสหรัฐยังเป็นอีกปัจจัยที่ช่วยหนุนแรงซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 16.8 ดอลลาร์ หรือ 0.99% ปิดที่ 1,721.9 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 9.9 เซนต์ หรือ 0.55% ปิดที่ 17.794 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 60 เซนต์ หรือ 0.07% ปิดที่ 860.6 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 69.80 ดอลลาร์ หรือ 3.4% ปิดที่ 1,967.10 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (9 มิ.ย.) เนื่องจากนักลงทุนเดินหน้าเทขายสกุลเงินดอลลาร์ซึ่งเป็นสินทรัพย์ปลอดภัย และเข้าซื้อสินทรัพย์เสี่ยง เช่นสกุลเงินยูโร ท่ามกลางความหวังที่ว่า เศรษฐกิจทั่วโลกจะฟื้นตัวหลังจากมีการผ่อนคลายมาตรการล็อกดาวน์ ขณะเดียวกันนักลงทุนจับตาผลการประชุมนโยบายการเงินของธนาคารกลางสหรัฐ (เฟด) ซึ่งจะมีการแถลงในวันพุธตามเวลาสหรัฐ หรือในช่วงเช้าตรู่ของวันพฤหัสบดีตามเวลาไทย
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.31% สู่ระดับ 96.3320 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 107.73 เยน จากระดับ 108.33 เยน และอ่อนค่าเมื่อเทียบกับฟรังก์สวิส ที่ระดับ 0.9501 ฟรังก์ จากระดับ 0.9568 ฟรังก์ แต่หากเทียบกับดอลลาร์แคนาดา ดอลลาร์สหรัฐแข็งค่าขึ้นแตะที่ระดับ 1.3394 ดอลลาร์แคนาดา จากระดับ 1.3363 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1343 ดอลลาร์ จากระดับ 1.1303 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2739 ดอลลาร์ จากระดับ 1.2722 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6965 ดอลลาร์สหรัฐ จากระดับ  0.7020 ดอลลาร์สหรัฐ